Dimecres 26 de febrer del 2014, a les 8.45 h, al Caixa Fórum, avinguda Francesc Ferrer i Guardià, 6-8, Barcelona, es durà a terme la 10a Jornada de Reflexió de Gestors Sanitaris sobre la despesa farmacèutica i el seu impacte en la sostenibilitat del sistema i 8a jornada de debat sobre eficàcia i seguretat en la utilització actual de medicaments.
Les estratègies per millorar l'ús racional dels medicaments inclouen accions variades i complementàries, intervencions per tal de millorar la qualitat de la prescripció farmacològica, sistemes de farmacovigilància o programes de millora de l'adherència al tractament, entre d'altres.
I és que la premissa bàsica és que per a que un medicament faci el seu efecte, cal que el pacient el prengui i que ho faci de la manera més adequada.
En cas contrari, es pot donar lloc a una prescripció en cascada i sumatòria per aconseguir l'efecte inicial desitjat, amb una iatrogènia potencial que pot ser important, però tot i així, hi ha pacients que no segueixen de forma adequada el seu tractament.
També hi pot incidir negativament la presència de vàries patologies cròniques o complexes, i la polifarmàcia associada.
En altres casos, les mesures preventives o les alternatives no farmacològiques poden ser la millor opció de tractament, i tot i així, s'opta pel medicament.
La reflexió i discussió sobre les possibles causes d'aquests fenòmens, ens ha de permetre identificar els punts febles i les oportunitats de millora per contrarestar-los, des de diferents punts de vista, perquè segurament un professional sanitari, un pacient o un ciutadà sa tenen percepcions i coneixements comuns i d'altres diferents, que provoquen per tant comportaments diferents.
L'objectiu final és el de promoure l'autoresponsabilització de la ciutadania i dels pacients amb la seva salut, donar-los poder per prendre les regnes del seu tractament i prendre decisions.
Això implica educació sanitària i canvis motivacionals respecte estils de vida, malaltia i tractament, segurament des d'etapes inicials de la vida a l'escola i a la família, però també a la consulta mèdica o amb altres professionals sanitaris.
Per això també són necessaris canvis en els professionals, d'un model de relació menys paternalista i de protecció cap al pacient, cap a un altre model més horitzontal d'autonomia del pacient i de presa d'acords conjunts.
En aquest sentit, també es pretén facilitar eines per millorar les habilitats i les tècniques comunicatives, amb l'objectiu final d'implicar més el pacient en el seu tractament i patologia.
Aquestes estratègies i línies d'actuació envers l'apoderament dels nostres pacients estan incloses dins el Pla de Salut de Catalunya 2011-2015, com també ho està el projecte d'harmonització de la prestació de tractaments farmacològics d'acord amb criteris de cost-efectivitat, per tal d'assegurar l'equitat en l'accés als tractaments i la màxima eficiència, per tal d'assegurar l'aprofitament de recursos i la sostenibilitat del sistema.
Durant la jornada s'abordarà com a eix central el tema de l'apoderament dels pacients i la presa de decisions compartida entre pacients i professionals, amb una segona part dedicada a la presentació de les dues primeres guies harmonitzades en l'àmbit de l'atenció primària: diabetis mellitus 2 i insuficiència cardíaca.
En definitiva, un abordatge multidimensional per millorar les estratègies relacionades amb la cronicitat i la participació dels pacients, amb l'objectiu de reflexionar, debatre i actuar per millorar l'ús dels recursos.